Parktown Boys’ se hoof geskors ná verdrinkingMalcolm Williams. Foto: Facebook Die hoof van Parktown Boys’ High School in Johannesburg is geskors. Panyaza Lesufi, LUR vir onderwys in Gauteng, het Vrydag tydens ŉ mediakonferensie aangekondig dat hy besluit het om Malcolm Williams met onmiddellike effek te skors. Dit volg nadat die 13-jarige Enock Mpianzi verlede week op ŉ gr. 8-kamp van die skool verdrink het. Volgens Lesufi werk sy departement sedert hulle van die tragedie uitgevind het onverpoosd om Enock se dood te ondersoek. ŉ Onafhanklike regsfirma is aangestel om die ondersoek te hanteer. Lesufi het gesê die skool en beheerliggaam sal onder die loep kom tydens die ondersoek en dat die hoofdoel van die ondersoek is om die waarheid rondom Enock se dood aan die lig te bring. Die hoof, onderwysers en leerders is ook reeds deur die ondersoekspan ondervra. Lesufi het verder gesê dat die skool ŉ aansoek gebring het vir die goedkeuring van die kamp maar dat dit nie deur die distriksdepartement goedgekeur is nie. Die skool het die aansoek ook glo nie in die korrekte tydsraamwerk gebring nie. Beamptes van die departement wat by die saak betrokke was, sal volgens Lesufi ook skorsingsbriewe ontvang. Hy het gesê alle wateraktiwiteite moet deur hoofkantoor, en nie op distriksvlak nie, goedgekeur word. Volgens Lesufi sal vrywaringsvorms by skole ook hersien word. Die LUR vir onderwys in Gauteng, Panyaza Lesufi. (Foto: Mia Slabbert) Die departement het ook besluit om ŉ kamp wat die skool later vandeesmaand in Bloemfontein sou hou, te kanselleer. Vrae het ontstaan oor die tydsverloop tussen Enock se verdwyning verlede Woensdag en die aanvang van die soektog Donderdagmiddag. Die seuns het by die Nyati-sportkamp buite Brits in Noordwes gekamp. Vriende van Enock het glo herhaaldelik aan kamppersoneel gesê Enock is weg. Hulle is egter glo telkemale weggewys sonder verdere ondersoek na waar Enock hom bevind. Die Nyati-kampterrein het vroeër by monde van sy prokureur, Daniël Eloff, gesê personeel van die skool het verlede Woensdagaand gekyk wie teenwoordig is en agtergekom agt van die leerders is nie teenwoordig nie. “Ongelukkig het die skool nie ŉ opname van leerders geneem voordat hulle by die skool vertrek het nie, so daar was geen manier om te weet of die afwesige leerders wel die kamp bygewoon het nie.” Hy sê eers nadat die ouers van dié agt leerders laat Donderdagoggend gekontak is, kon hulle vasstel Enock is weg. Eloff sê die Nyati-kamp spreek sy diepste meegevoel met die Mpianzi-familie uit ná hul tragiese verlies. “Ons deel Enock se geliefdes se pyn en ons personeel ontvang ook berading. Nyati sal sy volle samewerking gee in alle ondersoeke wat gedoen word en toegang tot die eiendom bied,” sê Eloff.